# Marc Migó Cortés

Marc Migó Cortés (Barcelona, 2 de maig de 1993) és un compositor i pianista català.
La seva passió per la música va començar durant l'adolescència, quan el seu avi li va regalar una col·lecció de discos de Deutsche Grammophon, que incloïa el Rèquiem de Mozart, una de les seves obres preferides.
Va iniciar els seus estudis musicals amb classes de piano amb Liliana Sainz, i harmonia, contrapunt i composició amb Xavier Boliart. Després va entrar a l'Esmuc, on es desenvolupà com a compositor amb els mestres Salvador Brotons i Albert Guinovart.
El 2017, gràcies a una beca de la Societat General d'Autors i Editors (SGAE), es va traslladar a Nova York per continuar els seus estudis musicals. Va cursar un màster a la Juilliard School, on va estudiar amb Melinda Wagner, Philip Lasser i John Corigliano i on va ser guardonat amb el Premi de Composició Orquestral el 2018.
Actualment, compagina la seva residència entre Barcelona i Nova York, on continua desenvolupant la seva carrera com a compositor.

## Obra

Migó ha cultivat diversos gèneres musicals, des de música per a instrument solista fins a l’òpera, passant pel poema simfònic, la cantata i obres concertants.
La seva òpera The Roost va estar entre les millors òperes del 2020 als Estats Units segons la revista especialitzada Opera Wine. La seva música ha estat interpretada en sales de renom internacional, com el Gran Teatre del Liceu de Barcelona, on el 2022 va estrenar l'òpera de cambra The Fox Sisters amb una excel·lent acollida per part del públic i la crítica.
El 2024 va estrenar la simfonia per a cordes Conspiranoia a la Konzerthaus de Berlín.
Entre els seus reconeixements més recents, destaca el Premi George Enescu el 2020, el premi Pau Casals del festival de Prades(2019), un Morton Gould Award d’ASCAP(2019), la Dominick Argento Fellowship(2022-2024), la Foundation for Iberian Music Composer’s Commission (2022), i el primer premi del concurs Organ Taurida (2021), entre d'altres.

## Referències

* ↑ «Works by Marc Migó». Universal Edition. [Consulta: 30 gener 2025].
* ↑ «Marc Migó: "La música que em va impulsar"». The New Barcelona Post. [Consulta: 29 gener 2025].
* ↑ «Marc Migó - Universal Edition». Universal Edition. [Consulta: 29 gener 2025].
* ↑ «Brotons irradia catalanitat en la inauguració del Festival de Pasqua». [Consulta: 5 juliol 2024].
* ↑ Miró, Quim. «‘The Roost’ del català Marc Migó, entre les millors òperes del 2020 als Estats Units». Exterior.cat. [Consulta: 29 gener 2025].
* ↑ «Marc Migó estrena su ópera ‘The Fox Sisters’ en el Liceu». Scherzo. [Consulta: 29 gener 2025].
* ↑ «Marc Migó: "No és cert que per fer música calgui començar de nen"». The New Barcelona Post. [Consulta: 29 gener 2025].
* ↑ «El compositor barceloní Marc Migó estrena a Berlín la seva primera simfonia, "Conspiranoia"». 3cat. [Consulta: 29 gener 2025].
* ↑ canderson. «2020 George Enescu International Competition Online Announces 3 Winners in Composition and 8 Piano Semifinalists.» (en anglès britànic), 20-09-2020. [Consulta: 5 juliol 2024].
* ↑ «Cerdanyenca» (en castellà). [Consulta: 5 juliol 2024].
* ↑ «The ASCAP Foundation Names Recipients of 2019 Morton Gould Young Composer Awards» (en anglès). [Consulta: 5 juliol 2024].
* ↑ «The Dominick Argento Fellowship, for Marc Migó – Minimalismore» (en anglès britànic), 05-02-2022. [Consulta: 5 juliol 2024].
* ↑ «Marc Migó awarded the Foundation for Iberian Music Composer’s Commission 2022 | The Brook Center». [Consulta: 5 juliol 2024].

## Enllaços externs

* Marc Migó Cortés - Lloc web oficial